SK Úradný vestník Európskej únie C 222/9

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 222/07

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„ΦΙΡΙΚΙ ΠΗΛΙΟΥ“ (FIRIKI PILIOU)

ES č.: EL-PDO-0005-0540-27.03.2006

CHOP ( X ) CHZO ( )

1. Príslušný orgán v členskom štáte:

Názov: Ministerstvo pre rozvoj vidieka a pre potraviny, Riaditeľstvo pre ekologické poľnohospodárstvo, Odbor pre výrobky s chráneným označením pôvodu (CHOP) a výrobky s chráneným zemepisným označením (CHZO) – Pôvodné a tradičné výrobky Υπουργείο Αγροτικής Ανάπτυξης και Τροφίμων, Δ/νση Βιολογικής Γεωργίας, Τμήμα Προστατευόμενων Ονομασιών Προέλευσης (Π.Ο.Π) — Προστατευόμενων Γεωγραφικών Ενδείξεων (Π.Γ.Ε) — Ιδιότυπων και Παραδοσιακών Προϊόντων Adresa: Αχαρνών 29/Acharnon 29 104 39 Αθήνα/Athens ΕΛΛAΔΑ/GREECE Tel. +30 210212815053 Fax +30 2108821241 e-mail: ax29u030@minagric.gr, ax29u029@minagric.gr

2. Skupina:

Názov: Únia poľnohospodárskych družstiev Pelionu a Severných Sporád Ένωση Αγροτικών Συνεταιρισμών Πηλίου & Βορείων Σποράδων Adresa: Ano Lehonia Magnesia Tel. +30 2428093963 / 2428093572 Fax +30 2428094654 / 2428094379 e-mail: copilspr@otenet.gr Internet: http://www.coop-pilion.gr Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.6.: Ovocie, zelenina a obilniny v pôvodnom stave alebo spracované

4. Špecifikácia:

[prehľad požiadaviek podľa článku 4 ods. 2 nariadenia (ES) č. 510/2006]

4.1. Názov:

„Φιρίκι Πηλίου“ (Firiki Piliou)

4.2. Opis:

Firiki Piliou patrí do rodu Malus domestica Borkh a k miniatúrnej odrode Firiki. Firiki Piliou je jablko malej až strednej veľkosti, ktoré sa vyznačuje podlhovastým valcovitým tvarom, pričom pomer priemeru a dĺžky je menší ako pri jablkách Firiki z iných regiónov. Má žltozelenú farbu s nádychom intenzívnej červenej na strane vystavenej slnku, vysokú tvrdosť (6 – 8 kg/cm2),vysoký obsah cukrov a nízku kyslosť, čoho výsledkom je jemná a šťavnatá dužina a mimoriadne prenikavá vôňa.

Balenie sa uskutočňuje podľa nariadenia (ES) č. 1221/2008.

Firiki Piliou musia mať v čase zberu tieto vlastnosti:

Tvrdosť: 6 až 8 kg/cm2

Obsah rozpustných pevných látok (%): 11,5 až 13 Brix

Kyslosť: 0,10 až 0,20 % kyseliny citrónovej

Veľkosť: priemer 14 až 18 cm

4.3. Zemepisná oblasť:

Zemepisná oblasť je hornatou oblasťou Pelion a je vymedzená nadmorskou výškou (pestovateľská oblasť sa rozprestiera vo výške od 300 do 900 m), pôdnymi a klimatickými podmienkami (blízkosť oblastí pestovania a lesnatých oblastí s výskytom gaštanu, buka a jahodovca, zvažujúca sa, dobre odvodnená pôda, malé teplotné výkyvy, vysoká relatívna vlhkosť, vysoká miera slnečného svitu), jednotnosťou pestovateľských postupov (napríklad terasovité pestovanie, ručný zber) a tradíciou pestovania Firiki Piliou, čo dodáva Firiki Piliou špecifické organoleptické vlastnosti.

Firiki Piliou sa konkrétne pestuje v katastrálnych územiach týchto miestnych samospráv a obcí:

miestna samospráva Portaria, obec Makrynitsa, miestna samospráva Zagora, miestna samospráva Agria, miestna samospráva Artemida, miestna samospráva Mouresi, miestna samospráva Milies a miestna samospráva Afetes.

4.4. Dôkaz o pôvode:

Firiki Piliou je plodom jabloní firiki pestovaných vo vymedzenej zemepisnej oblasti pestovania a ako výrobok CHOP sa môže na trh uviesť len po jeho schválení príslušnými orgánmi.

Obrábané parcely sa registrujú v Únii poľnohospodárskych družstiev Pelionu a Severných Sporád na účely vypracovania zoznamu parciel spĺňajúcich kritériá týkajúce sa miesta výsadby a pestovania. Tieto informácie sa ďalej zasielajú kontrolným orgánom.

Pestovateľ hlási zber baliarni, ktorá sa nachádza vo vymedzenej zemepisnej oblasti, pričom uvedie rozlohu obrábanej plochy a dopestované množstvo Firiki Piliou.

Počas prvej etapy skladovania (obyčajne v plastových alebo drevených prepravkách) baliareň zaregistruje pestovateľa a množstvo produktu. Tieto informácie sa ďalej zasielajú kontrolným orgánom.

Celý postup končí balením, keď kontrolný orgán odovzdá očíslované etikety zodpovedajúce množstvu pripravenému na zabalenie.

4.5. Spôsob výroby:

Pestovanie zahŕňa všetky pestovateľské postupy nevyhnutné na udržanie životaschopnosti a dobrého stavu stromov, teda bežné používanie umelých hnojív, ničenie buriny mechanickým odstraňovaním a používaním herbicídov, zavlažovanie kvalitnou vodou, prerezávanie stromov pri tvarovaní a pred zberom, ktoré sa vykonáva ručne, prerieďovanie ručným odstraňovaním plodov. Nerodiace stromy sa nahrádzajú alebo sa zakladajú nové sady buď použitím sadeníc pochádzajúcich zo semien získaných vo vymedzenej zemepisnej oblasti z jadier Firiki Piliou, alebo použitím dvojročných kríkov získaných vrúbľovaním podpníkov ΜΜ106 a ΜΜ111 semenom získaným vo vymedzenej zemepisnej oblasti z jadier Firiki Piliou. Firiki Piliou rodí každé dva roky. Prvýkrát strom zarodí po 6. roku po výsadbe, obyčajne v 10. roku, a vtedy nastáva prudký rast.

Od samotného začiatku pestovania tejto odrody v Pelione sa jablká Firiki Piliou zberajú ručne, ako to vyžaduje tradícia, a to napriek členitému reliéfu regiónu. Jablká Firiki Piliou sa zhromaždia na poli a zvyčajne uložia do plastových prepraviek, a aby sa lepšie zachovala kvalita (zabráni sa tak pomliaždeniu a zmäknutiu) a autentickosť produktu, uskladnia sa potom v chladiacich komorách.

Ďalšia úprava balením mimo vymedzenej zemepisnej oblasti nie je zakázaná, pokiaľ je to v záujme uspokojenia potrieb trhu a podpory predaja výrobku.

4.6. Spojenie:

Vymedzená zemepisná oblasť sa vyznačuje relatívne vysokou nadmorskou výškou, od 300 do 900 m, miernym podnebím, chladným letom, nízkymi výkyvmi teplôt, vysokou relatívnou vlhkosťou (60,9 %), vysokou mierou slnečného svitu (210 hodín/mesiac) a čistým ovzduším. Pokiaľ ide o pôdu, podložie tvorí bridlica, čo zvyčajne predpokladá prítomnosť chudobných pôd. Vzhľadom na blízkosť oblastí pestovania a lesnatých oblastí s výskytom gaštanu, buka a jahodovca sú však pôdy ľahké a úrodné, bohaté na organické látky (2 až 3 %), piesočnaté až ílovité, s pH 4 až 5 (kyslé). Vzhľadom na zvažujúci sa reliéf regiónu je pôda tiež dobre odvodňovaná, a preto sa Firiki pestuje najmä na terasách.

Práve terasovité pestovanie bráni prechodu traktorov a iných poľnohospodárskych strojov, a všetky úkony sa robia ručne. Vďaka dlhoročným skúsenostiam a poznatkom o možnostiach každého stromu pestovatelia ručne a mimoriadne obozretne vykonávajú prerieďovanie tak, aby každý strom urodil primeraný počet plodov požadovanej kvality. Rovnako prerezávanie sa vykonáva ručne, aby sa zabránilo poškodeniu stromu pri používaní pneumatických nožníc. Napokon, zber sa robí veľmi opatrne, aby sa stopka neoddelila od Firiki Piliou a aby sa plod nepoškodil, čo je zárukou celistvosti plodu, ktorá zasa zvyšuje trvanlivosť uskladneného plodu.

Nerodiace stromy sa nahrádzajú alebo sa zakladajú nové sady použitím sadeníc pochádzajúcich zo semien získaných v regióne (jadrá Firiki Piliou), ktoré dopestovali samotní pestovatelia vo vymedzenej zemepisnej oblasti.

Firiki Piliou sa odlišuje od Firiki pestovaných v iných regiónoch:

Veľkosťou: je menšie a podlhovastejšie, s menším pomerom priemeru a dĺžky. Vďaka svojej veľkosti sa ľahko nepoškodí, ani ho nespáli slnko. Drobnosť plodu vyplýva z osobitného ekotypu jablone Firiki, oddávna pestovanej v regióne, vystavenia silnému slnečnému žiareniu, z nepravidelného, nie prílišného zavlažovania, z dobre odvodňovanej pôdy a know-how správneho prerieďovania plodov, ktoré sa vykonáva ručne.

Tvrdosťou: má tvrdšiu dužinu (6 až 8 kg/cm2) a je chrumkavejšie, textúra šupky je hladká a voskovitá. Tvrdosť dužiny je spôsobená drobnosťou plodov, nepravidelným, nie prílišným zavlažovaním a vysokou koncentráciou cukrov.

Farbou: má intenzívnejšiu červenú farbu, pretože vzhľadom na sklon terénu a tradičné prerieďovanie je väčšmi vystavené slnku.

Chuťou a vôňou: je sladšie, chutnejšie, šťavnatejšie. Sladká chuť a intenzívna vôňa sú výsledkom kombinácie prírodných a ľudských faktorov regiónu. Predovšetkým vysoká miera slnečného svitu a tradičné ručné prerieďovanie plodov zvyšujú vystavenie slnečnému žiareniu a urýchľujú fotosyntézu, čo vedie k vysokej koncentrácii uhľohydrátov a pevných rozpustných cukrov. Vo vymedzenej zemepisnej oblasti sa navyše večery v septembri, teda v období dozrievania plodov, vyznačujú nízkymi teplotami a vysokou vlhkosťou, čo minimalizuje odparovanie a stratu uhľohydrátov obsiahnutých v plode.

Tieto rozdiely v kvalite a vlastnostiach Firiki Piliou, teda malý a podlhovastý tvar, intenzívna červená farba, tvrdá a chrumkavá dužina, sladká chuť a intenzívna vôňa, ho odlišujú od firiki iných regiónov, a preto je jeho cena najvyššia a je najvyhľadávanejšie na trhu.

História

Odroda jabĺk Firiki pochádza pravdepodobne z regiónu Pont-Euxin. Latinský názov je Malus domestica Borkh a pestuje sa v hornatom a kopcovitom masíve Pelion od 18. storočia skúsenými pestovateľmi.

V roku 1889 Zosimas Esfigmenitis nás vo svojej knihe „Prometeus“ informuje, že Drakia a Aï Lavrentis majú 32 odrôd jabĺk vrátane Firiki s označením „Ferikis“, ktoré sú na trhoch v Aténach a Thessalonikách veľmi vyhľadávané.

Kostas Liapis vo svojej knihe „Veľký Aï-Giorgis z Pelionu“ (1994) uvádza, že v Agios Georgios bolo vysadených okolo 8 000 stromov a že práve jablone Firiki začali rodiť okolo roku 1915. Ten istý autor spomína slávne Firiki z Pelionu vo svojej knihe „Výživa a kuchyňa v tradičnom Pelione“.

Nikos Diamantakos vo svojej knihe „Pouri, čulá dedinka v Pelione“ píše, že v Zagore a Pouri až do roku 1935 prevládala odroda jabĺk Firiki.

Napokon, v časopise In Volos (číslo 10, rok 2003) Dionysos Valassas spomína poľnohospodárske družstvo Zagora v Pelione, opierajúc sa o informácie, ktoré poskytlo družstvo, že v roku 1938 bolo v registri zapísaných 222 členov.

Okrem predaja zemiakov a orieškov sa družstvo zameriavalo aj na predaj jabĺk odrody „Reneta“, ktoré vtedy nazývali „Koliabaséika“, podľa istého Koliabasisa, ktorý ich začal pestovať ako prvý. Predávali sa tiež jablká Firiki, vtedy „kráľovné jabĺk“.

Tieto informácie sú nepochybne dôkazom o pôvode, povesti a rozšírení jabĺk Firiki z Pelionu, minimálne na národnom trhu, a to už dlhé desaťročia.

4.7. Kontrolný orgán:

Názov: Prefektúra Magnesie, Sekcia rozvoja vidieka Νομαρχιακή Αυτοδιοίκηση Μαγνησίας, Δ/νση Αγροτικής Ανάπτυξης Adresa: Διοικητήριο/Diikitirio 380 01 Βόλος/Volos ΕΛΛAΔΑ/GREECE Tel. +30 2421071345 Fax +30 2421070970 e-mail: u11614@minagric.gr Internet: http://www.magnesia.gr Názov: Orgán pre osvedčovanie a kontrolu poľnohospodárskych výrobkov (O.P.E.G.E.P.) – Agrocert Οργανισμός Πιστοποίησης και Επίβλεψης Γεωργικών Προϊόντων (Ο.Π.Ε.ΓΕ.Π.) — Agrocert Adresa: Patision & Androu 1 112 57 Αθήνα/Αthens ΕΛΛΑΔΑ/GREECE Tel. +30 2108231277 Fax +30 2108231438 e-mail: agrocert@otenet.gr Internet: http://www.agrocert.gr

4.8. Označovanie:

—

(1) Ú. v. EÚ L 93, 31.3.2006, s. 12.